ไทยพาณิชย์เน้นปล่อยกู้คอนโด-ซ่อมบ้าน
ไทยพาณิชย์ประกาศรุกคอนโดสินเชื่อซ่อมแซมบ้าน ส่อแววทิ้งดาวน์ 10% สั่งปรับราคาประเมินใหม่
29 ต.ค. 2565

ไทยพาณิชย์ประกาศรุกคอนโดสินเชื่อซ่อมแซมบ้าน ส่อแววทิ้งดาวน์ 10% สั่งปรับราคาประเมินใหม่
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ กล่าวว่า อุทกภัยที่เกิดขึ้นจะทำให้ธุรกิจสินเชื่อที่อยู่อาศัยในปีหน้าของธนาคารเติบโตได้ไม่เกิน 7-8 หมื่นล้านบาท ลดลงจากปีนี้ที่คาดว่าจะเติบโตถึง 9 หมื่นล้านบาท ตามอุปสงค์ที่ชะลอตัวลงในตลาดที่อยู่อาศัยแนวราบและมีความเสี่ยงว่าลูกค้าจะมีการทิ้งเงินดาวน์ถึง 10% 
ดังนั้น ในปีหน้าธนาคารไทยพาณิชย์จะกลับไปรุกตลาดคอนโดมิเนียมและสินเชื่อเพื่อการซ่อมแซมที่อยู่อาศัยซึ่งน่าจะมีแนวโน้มเติบโตได้ดี โดยตั้งเป้าว่าจะเพิ่มส่วนการตลาดในกลุ่มคอนโดมิเนียมขึ้นเป็น 60% จากปัจจุบันแค่ 30% 
“เราประกาศเลยว่าปีหน้าเราจะบุกตลาดคอนโดเต็มตัว ถ้าเป็นไปได้เราจะเหมาทั้งหมด หากราคาไม่ต่ำกว่า 5 แสนบาท” นางพิกุล กล่าว
นางพิกุล ประเมินว่าในปีหน้าจะมีความต้องการสินเชื่อเพื่อซ่อมแซมบ้านเข้ามาไม่ต่ำกว่า 2 หมื่นล้านบาท จากปกติจะอยู่ที่เพียง 2,000-3,000 ล้านบาท ดังนั้นธนาคารจะเข้าไปทำตลาดผ่านผลิตภัณฑ์สินเชื่อบ้านแลกเงิน ที่ให้วงเงินกู้ถึง 90% ของหลักประกัน คิดดอกเบี้ย 4% ผ่อนนานถึง 30 ปี เพื่อให้ลูกค้านำเงินไปซ่อมแซมและต่อเติมบ้าน รวมถึงใช้เป็นเงินทุนหมุนเวียน
นอกจากนี้ ในปีหน้าธนาคารอาจจะต้องมีการประเมินราคาบ้านเพื่อใช้ในการปล่อยสินเชื่อใหม่ โดยอาจต้องนำเรื่องค่าเสื่อมสภาพ ทำเลโครงการ ระบบป้องกันน้ำท่วม และความสูงจากระดับน้ำทะเลเข้ามาคำนวณด้วย ซึ่งจากการประเมินเบื้องต้นราคาบ้านเดี่ยวในพื้นที่เสี่ยงภัยน่าจะลดลงประมาณ 10% ขณะที่กลุ่มคอนโดจะสูงขึ้น